पुरुष सकारात्मक समाज में औरत को सदैव दोयम दर्जे का माना गया है। मनु ने तो यहाँ तक कहा था कि स्त्री को स्वाधीन नहीं रहना चाहिए। उसे नियंत्रण में रखा जाना चाहिए क्योंकि उसकी कामना को संतुष्ठ किया ही नहीं जा सकता। हीगेल और नीलो के अनुसार स्त्री एक अनैतिहासिक और अविकसित इकाई है। जबकि बुराई की जड़ तो पुरुष है। वह औरत को कुर्सी–मेज की तरह इस्तेमाल करता है। यदि स्त्री को पुरुष–शोषण से बचना है तो उसे शिक्षि्त, विवेकशील, आत्म–विश्वासी और आत्म–निर्भर बनना होगा। सवाल आगे बढ़ने या प्रतिस्पर्धा का नहीं, बराबरी का होना चाहिए। सम्मान से जीने का। नारी–मुक्ति और मुक्त नारी में अंतर किया जाना चाहिए। विद्रोह,प्रतिशोध या आंदोलनात्मक आवेश से मूल ध्येय से भटक जाने का खतरा है। तब पूरी ताकत आंदोलन को सफल बनाने में लग जाती है। आक्रमण,प्रतिआक्रमण। पश्चिम का अंधानुकरण भारतीय समाज के उदात्त पक्ष को नष्ट–भ्रष्ट कर देगा। लघुकथाएँ परस्पर समझ विकसित कर नारी–चेतना जाग्रत करने का महत्त्वपूर्ण काम कर सकती हैं, कर रही हैं और उम्मीद है, भविष्य में और तीव्रता से करती रहेगी।